### NN 30/2025 (21.2.2025.), Pravilnik o ribolovnim mogućnostima i raspodjeli državne kvote u 2025. godini za ribolov plavoperajne tune (Thunnus thynnus)

Ministarstvo poljoprivrede, šumarstva i ribarstva

309

Na temelju članka 12. stavka 1. podstavaka 1., 7. i 9. Zakona o morskom ribarstvu (»Narodne novine« br. 62/17., 130/17., 14/19., 30/23. i 14/24.), ministar poljoprivrede, šumarstva i ribarstva donosi

PRAVILNIK

O RIBOLOVNIM MOGUĆNOSTIMA I RASPODJELI DRŽAVNE KVOTE U 2025. GODINI ZA RIBOLOV PLAVOPERAJNE TUNE (Thunnus thynnus)

OPĆE ODREDBE

Članak 1.

U svrhu racionalnog gospodarenja i zaštite plavoperajne tune ovim Pravilnikom propisuju se:

– raspodjela državne kvote na gospodarski ribolov i negospodarski ribolov kao i na potkategorije gospodarskog i negospodarskog ribolova u 2025. godini,

– ribolovni kapacitet u gospodarskom ribolovu,

– pravila vezana uz prilov i odbačaj,

– faktor konverzije i

– vremenska ograničenja obavljanja ribolova.

Članak 2.

(1) Pojmovi koji se koriste u ovom Pravilniku imaju isto značenje koje je propisano odredbama Zakona o morskom ribarstvu (»Narodne novine« br. 62/17., 130/17., 14/19., 30/23. i 14/24.).

(2) Izrazi koji se koriste u ovom Pravilniku, a imaju rodno značenje odnose se jednako na muški i ženski rod.

DRŽAVNA KVOTA

Članak 3.

(1) Ovim se Pravilnikom u skladu s Prilogom I.D. Tablicom 12. Uredbe Vijeća (EU) 2025/202 od 30. siječnja 2025. o utvrđivanju ribolovnih mogućnosti za 2025. i 2026. za određene riblje stokove koje se primjenjuju u vodama Unije i, za ribarska plovila Unije, u određenim vodama izvan Unije te o izmjeni Uredbe (EU) 2024/257 u pogledu ribolovnih mogućnosti za 2025. utvrđuje državna kvota za plavoperajnu tunu koja predstavlja ukupnu ulovnu kvotu za ribolov plavoperajne tune.

(2) Raspodjela državne kvote na kategorije gospodarskog i negospodarskog ribolova te potkategorije istih prikazana je u tablici u Prilogu 1. ovog Pravilnika.

(3) Ako se ukupna ulovna godišnja kvota iz gospodarskog ribolova za plivarice tunolovke, sportskog ili rekreacijskog ribolova ne iskoristi do kraja njihove ribolovne sezone, ostatak ulovne kvote ili njegov dio Ministarstvo može preraspodijeliti na udičarske alate u gospodarskom ribolovu i/ili na prilov i/ili na ribolov u znanstvene svrhe.

RIBOLOVNI KAPACITET

Članak 4.

(1) Kapacitet ribolovne flote za ciljani ulov plavoperajne tune usklađuje se s dodijeljenom kvotom na način da ukupni aktivni kapacitet flote po ribolovnom alatu, gdje je to primjenjivo, ne prelazi dodijeljenu kvotu u odnosu na ulovne mogućnosti (Catch rate) i prikazan je u tablici u Prilogu 2. ovog Pravilnika.

(2) Maksimalni broj plovila koja će sudjelovati u gospodarskom ribolovu plavoperajne tune mora biti usklađen sa stavkom 1. ovoga članka i ulovnim količinama raspoređenim sukladno Prilogu 1. ovog Pravilnika, pri čemu broj plovila koja sudjeluju u ribolovu plivaricom tunolovkom ne smije biti veći od 18, a broj plovila koja sudjeluju u ciljanom ribolovu tune udičarskim alatima, ne smije biti veći od 12.

PRILOV

Članak 5.

(1) Ovlaštenici povlastica u kojima je upisano plovilo na koje je izdano odobrenje za gospodarski ribolov okružujućom mrežom plivaricom – srdelarom smiju uloviti, držati na plovilu do iskrcaja, iskrcavati, prevoziti, skladištiti, prodavati, izlagati ili nuditi na prodaju plavoperajnu tunu ulovljenu kao prilov pri upotrebi okružujuće mreže plivarice srdelare.

(2) Ovlaštenici povlastica u kojima je upisano plovilo na koje je izdano odobrenje za ribolov igluna plutajućim parangalom u tekućoj godini i koje ujedno udovoljava kriterijima za uvrštavanje plovila u kategoriju malog priobalnog ribolova, sukladno posebnom propisu kojim se propisuju ribolovne mogućnosti i ribolov igluna (Xiphias gladius), smiju uloviti, držati na plovilu do iskrcaja, iskrcavati, prevoziti, skladištiti, prodavati, izlagati ili nuditi na prodaju plavoperajnu tunu ulovljenu kao prilov pri upotrebi plutajućeg parangala.

(3) Prilov tune iz stavka 1. ovoga članka ne smije biti veći od 10 % mase ukupnog ostvarenog ulova na iskrcaju.

(4) Ukupni prilov tune u komadima po svakom pojedinom plovilu iz stavka 2. ovoga članka, ne smije biti veći od 20 % od ukupno iskrcanog broja komada igluna i plavoperajne tune pojedinog plovila u kalendarskoj godini.

(5) Ovlaštenici povlastice iz stavaka 1. i 2. ovoga članka prije iskrcaja prilova plavoperajne tune obvezni su dostaviti putem elektronskog očevidnika Ministarstvu sljedeće podatke:

a) vanjska oznaka plovila i ime/registarska oznaka plovila

b) datum i očekivano vrijeme dolaska u luku

c) luka dolaska i razlog najave

d) očekivanu količinu tune za iskrcaj, u komadima i kilogramima

e) geografsko područje gdje je ulov ostvaren.

(6) Ovlaštenici povlastice za gospodarski ribolov na moru iz stavka 1. ovoga članka iskrcaj prilova plavoperajne tune smiju obavljati na iskrcajnim mjestima sukladno naredbi kojom se određuje popis iskrcajnih mjesta za iskrcaj ulova ostvarenog plivaricom srdelarom.

(7) Ovlaštenici povlastice iz stavka 2. ovoga članka iskrcaj prilova plavoperajne tune smiju obavljati na iskrcajnim mjestima predviđenim za iskrcaj igluna sukladno naredbi kojom se određuje popis iskrcajnih mjesta za iskrcaj igluna.

(8) Dozvoljeno je uloviti, držati na plovilu do iskrcaja, iskrcavati, prevoziti, skladištiti, prodavati, izlagati ili nuditi na prodaju cijele primjerke tune iz prilova minimalne veličine od 30 kg ili 115 cm ravne vilične duljine u prezentacijama kako slijedi:

– cijela, bez odstranjenih ikakvih vanjskih ili unutrašnjih dijelova (prezentacija WHL), ili

– cijela, očišćena od škrga i utrobe (prezentacija GUG).

(9) Ovlaštenici povlastice iz stavaka 1. i 2. ovoga članka za iskrcaj prilova plavoperajne tune dužni su ispuniti iskrcajnu deklaraciju koja je sastavni dio očevidnika i ispunjava se sukladno posebnom propisu o dostavi podataka o ulovu u gospodarskom ribolovu na moru.

(10) Na prilov tune ostvaren plovilima iz stavaka 1. i 2. ovoga članka, odnosno na stavljanje na tržište i promet na tržištu na odgovarajući način se primjenjuju propisi koji uređuju registraciju prvih kupaca proizvoda ribarstva, postupak prve prodaje i vaganja te propisi koji uređuju sljedivost plavoperajne tune od ulova, iskrcaja, prijevoza i skladištenja, prerade i distribucije do maloprodaje te propis koji uređuje program dokumentacije koja prati plavoperajnu tunu na tržištu.

(11) Ministarstvo će na svojoj mrežnoj stranici https://ribarstvo.mps.hr/ objaviti obavijest o iskorištenju kvote raspoređene za prilov sukladno tablici iz Priloga 1. ovog Pravilnika, nakon čega ovlaštenicima povlastica iz stavaka 1., odnosno 2. ovoga članka nije dozvoljeno izvući na plovilo, držati na plovilu do iskrcaja, iskrcavati, prevoziti, skladištiti, prodavati, izlagati ili nuditi na prodaju plavoperajnu tunu ulovljenu kao prilov i potrebno je osigurati da se slučajno ulovljena tuna pusti živa.

(12) Na plovila na koja je izdano Odobrenje za ribolov igluna plutajućim parangalom, a na koja je ujedno izdano i Odobrenje za ciljani ribolov tune udičarskim alatima, ne primjenjuju se odredbe o prilovu iz ovoga članka te se njihov iskrcaj i odbačaj plavoperajne tune oduzimaju od individualne kvote za ciljani ribolov plavoperajne tune dodijeljene na plovilo.

ODBAČAJ

Članak 6.

Uginula plavoperajna tuna koja je odbačena na moru, bez obzira na veličinu, mora biti zabilježena sukladno posebnim propisima o dostavi podataka o ulovu u ribolovu na moru te se na odgovarajući način oduzimati od državne kvote.

FAKTOR KONVERZIJE

Članak 7.

Faktor konverzije za izračun mase plavoperajne tune u prezentaciji WHL iz iskrcane mase plavoperajne tune u prezentaciji GUG iznosi: masa plavoperajne tune u prezentaciji WHL = masa plavoperajne tune u prezentaciji GUG x 1,13.

VREMENSKA OGRANIČENJA

Članak 8.

(1) Ribolov plavoperajne tune plivaricama tunolovkama dozvoljen je od 26. svibnja u 00:00 sati do 1. srpnja u 24:00 sata ili do iskorištenja dodijeljene ulovne kvote unutar tog razdoblja.

(2) Iznimno od stavka 1. ovoga članka, ribolov plavoperajne tune u Jadranskom moru (GSA 17 i GSA 18) plivaricama tunolovkama koje obavljaju ribolov za potrebe uzgoja dozvoljen je od 26. svibnja u 00:00 sati do 15. srpnja u 24:00 sata ili do iskorištenja dodijeljene ulovne kvote unutar tog razdoblja.

(3) Ribolov plavoperajne tune u ciljanom gospodarskom ribolovu tune udičarskim alatima dozvoljen je od 15. veljače u 00:00 sati do 31. prosinca u 24:00 sata, ili do iskorištenja dodijeljene godišnje ulovne kvote unutar tog razdoblja.

(4) Ribolov plavoperajne tune u sportskom ribolovu dozvoljen je od 1. svibnja u 00:00 sati do 1. studenoga u 24:00 sata, ili do iskorištenja dodijeljene godišnje ulovne kvote unutar tog razdoblja.

(5) Ribolov plavoperajne tune u rekreacijskom ribolovu dozvoljen je od 1. srpnja u 00:00 sati do 1. studenog u 24:00 sata, ili do iskorištenja dodijeljene godišnje ulovne kvote unutar tog razdoblja.

PRIJELAZNE I ZAVRŠNE ODREDBE

Članak 9.

Prilozi 1. i 2. tiskani su uz ovaj Pravilnik i njegov su sastavni dio.

Članak 10.

Danom stupanja na snagu ovog Pravilnika prestaje važiti Pravilnik o ribolovnim mogućnostima i raspodjeli državne kvote u 2024. godini za ribolov plavoperajne tune (Thunnus thynnus) (»Narodne novine« br. 16/24 i 101/24).

Članak 11.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-01/24-01/78
 Urbroj: 525-12/718-25-7
 Zagreb, 13. veljače 2025.

Potpredsjednik Vlade
 i ministar
 David Vlajčić, v. r.

PRILOG 1.

RASPODJELA DRŽAVNE KVOTE NA GOSPODARSKI RIBOLOV I NEGOSPODARSKI RIBOLOV KAO I NA POTKATEGORIJE GOSPODARSKOG I NEGOSPODARSKOG RIBOLOVA U 2025. GODINI

|  |  |  |
| --- | --- | --- |
| Kategorija  ribolova | Potkategorija | Ukupno (t) |
| Ciljani gospodarski ribolov | Plivarice tunolovke | 880 |
| Udičarski alati | 120 |
| Negospodarski ribolov | Sportski ribolov | 5 |
| Rekreacijski ribolov za trofejne primjerke | 6,25 |
| Ribolov u znanstvene svrhe | 1 |
| Prilov | Ribolov na temelju Odobrenja za gospodarski ribolov na moru okružujućom mrežom plivaricom srdelarom | 17,72 |
| Ribolov na temelju Odobrenja za gospodarski ribolov na moru igluna plutajućim parangalom | 28 |
| UKUPNO | | 1.057,97 |

PRILOG 2.

|  |  |
| --- | --- |
| Kategorija plovila | Ulovna mogućnost po plovilu sukladno ICCAT-u (u tonama) |
| Plivaričari tunolovci preko 40 m | 70,70 |
| Plivaričari tunolovci od 24 do 40 m | 49,78 |
| Plivaričari tunolovci manji od 24 m | 33,68 |
| Plovila koja obavljaju ciljani ribolov tune udičarskim alatima | 5 |